Euroopan parlamentin päätös,

tehty 13 päivänä huhtikuuta 2000,

vastuuvapauden myöntämisestä Euroopan elin- ja työolojen kehittämissäätiön hallintoneuvostolle talousarvion toteuttamisesta varainhoitovuonna 1998

(2000/466/EY)

EUROOPAN PARLAMENTTI, joka

ottaa huomioon tilintarkastustuomioistuimen kertomuksen Euroopan elin- ja työolojen kehittämissäätiön (Dublinin säätiö) tilinpäätöksestä ja varainhoidosta varainhoitovuonna 1998 (C5-0150/2000)(1),

ottaa huomioon neuvoston 13. maaliskuuta 2000 antaman suosituksen (C5-0152/2000),

ottaa huomioon EY:n perustamissopimuksen ja erityisesti sen 276 artiklan,

ottaa huomioon työjärjestyksen 93 artiklan ja liitteen V,

ottaa huomioon talousarvion valvontavaliokunnan mietinnön (A5-0089/2000),

A. ottaa huomioon, että parlamentti myönsi säätiön hallintoneuvostolle 4. toukokuuta 1999(2) vastuuvapauden varainhoitovuoden 1997 osalta sillä ehdolla, että se sitoutuu erottamaan tulojen ja menojen hyväksyjän ja tilinpitäjän tehtävät toisistaan, laatimaan Bilbaossa toimivan Euroopan työturvallisuus- ja työterveysviraston kanssa yhteisymmärryspöytäkirjan ja kehittämään päivittäistä hallintoa vähentämällä riippuvuutta ennakkomaksujärjestelmästä ja valvomalla aktiivisesti työmatkakuluja ja tutkimussopimuksia,

B. ottaa huomioon, että tilintarkastustuomioistuimen kertomuksessa varainhoitovuodelta 1998 huomautetaan, että säätiö on huomattavissa määrin riippuvainen ennakkomaksujärjestelmästä, sen täytyy vahvistaa virkamatkakulujen analysointia ja hallintaa, se ei ole muuttanut varainhoitoasetuksen soveltamista koskevia sääntöjä vuoden 1976 jälkeen ja sen täytyy tarkastella uudelleen sisäistä käännöstoimintaa, kun otetaan huomioon Luxemburgissa sijaitsevan Euroopan unionin elinten käännöskeskuksen nykyinen tilanne,

C. ottaa huomioon, että säätiö ei ole ottanut käyttöön 1. tammikuuta 1998 lähtien erillisvirastojen käytettävissä ollutta komission talousarvio- ja on-line-hyväksymismerkintäjärjestelmää,

D. ottaa huomioon, että säätiön ja tilintarkastustuomioistuimen välinen suhteellisen pitkä kuulemismenettely varsin lyhyestä kertomuksesta johti varainhoitovuotta 1998 koskevan vuosikertomuksen antamiseen marraskuussa 1999,

E. ottaa huomioon, että tilintarkastustuomioistuin, jota ei ole valtuutettu arvioimaan säätiön tehokkuutta sen tavoitteisiin pääsemisessä vaan tarkastamaan sen tilit, toteaa, että se on saanut riittävän varmuuden siitä, että 31. joulukuuta 1998 päättyneen varainhoitovuoden vuosittainen tilinpäätös on luotettava ja tilien perustana olevat toimet kokonaisuudessaan lailliset ja asianmukaiset,

1. panee merkille seuraavat luvut Euroopan elin- ja työolojen kehittämissäätiön tileissä:

VARAINHOITOVUOSI 1998

>TAULUKON PAIKKA>

25 toimintavuotta

2. onnittelee säätiötä sen juhlavuonna, kun on kulunut 25 vuotta siitä, kun säätiö perustettiin 26. toukokuuta 1975 annetulla neuvoston asetuksella (ETY) N:o 1365/75,

Komission uudistusohjelman vaikutukset

3. huomauttaa, että parlamentin komissiolle esittämillä vaatimuksilla komission rakenteiden ja varainhoitojärjestelmien uudistamisesta ja tästä seuraavalla varainhoidon valvonnan pääosaston roolin muuttumisella on suoria vaikutuksia säätiön toimintaan ja ne edellyttävät varainhoitoasetusten uudelleen muotoilua sekä toimintoperusteisen budjetoinnin käyttöönottoa,

Kustannusten jakaminen muiden erillisvirastojen kanssa

4. pitää myönteisenä säätiön aktiivista yhteistyötä kuuden muun erillisviraston sekä talous- ja sosiaalikomitean ja alueiden komitean kanssa komission kehittämää Sincom2-kirjanpitojärjestelmää käyttämällä, mutta huomauttaa pettyneenä, että vain Kööpenhaminassa, Torinossa ja Luxemburgissa toimivat virastot ovat toistaiseksi ottaneet järjestelmän kokonaisuudessaan käyttöön;

5. kehottaa komissiota laajentamaan järjestelmää sisällyttämällä siihen integroidun resurssienhallintajärjestelmän mukaisesti virastojen toimintoperusteisen hallinnoinnin, seuranta, henkilöstön tarkastaminen ja arviointi, virkamatkat, asiakirjat ja inventointi mukaan lukien,

Yhteistyö muiden erillisvirastojen kanssa

6. pitää myönteisenä, että parlamentin 31. maaliskuuta 1998(3) esittämä pyyntö yhteisymmärryspöytäkirjan laatimisesta Bilbaossa sijaitsevan Euroopan työturvallisuus- ja työterveysviraston kanssa on johtanut siihen, että näiden virastojen johtajat osallistuvat toistensa hallintoneuvoston kokouksiin tarkkailijoina, ja tiiviimpiin projektinhallintatason yhteyksiin,

7. panee tyytyväisenä merkille, että tilintarkastustuomioistuimen huomioiden seurauksena Luxemburgin käännöskeskus kattaa yli 85 prosenttia säätiön käännöstarpeista ja säätiön kieli- ja käännöspalveluja aiotaan tarkastella uudelleen,

Ennakkomaksujärjestelmä

8. rohkaisee säätiötä edelleen vähentämään riippuvuutta ennakkomaksujärjestelmästä ja pitää myönteisenä, että sen käyttö on vähentynyt vuoden 1997 3,89 miljoonasta eurosta eli 40 prosentista kokonaismenoista palkkamenoja lukuun ottamatta 3,40 miljoonaan euroon eli 37 prosenttiin vuonna 1998 ja lisäleikkausten seurauksena 2,94 miljoonaan euroon eli 32 prosenttiin vuonna 1999,

Virkamatkakulut

9. pitää myönteisenä, että säätiö on kyennyt vähentämään virkamatkakuluja laatimalla selkeät suuntaviivat, joihin sisältyy edullisten matkalippujen käyttö, ja onnistunut leikkaamaan kustannuksia 443000 eurosta vuonna 1997 423600 euroon vuonna 1998 ja edelleen 350000 euroon vuonna 1999,

Pyynnöt tilintarkastustuomioistuimelle

10. pitää myönteisenä tilintarkastustuomioistuimen lyhyttä ja täsmällistä kertomusta ja toivoo, että tilintarkastustuomioistuin jatkaa tällaista tehokasta linjaa; kehottaa tilintarkastustuomioistuinta seuraamaan järjestelmällisesti vastuuvapauden myöntävän viranomaisen päätöksiä ja laatimaan kaikkien erillisvirastojen tilintarkastukset kattavan analyysin,

11. kehottaa säätiötä ja tilintarkastustuomioistuinta lyhentämään kuulemismenettelyn kestoa varmistaakseen, että vuosikertomus voidaan esitellä parlamentille ennen kyseistä varainhoitovuotta seuraavan vuoden heinäkuun 15. päivää,

Uusi strategia ja toimintasuunnitelma vuosiksi 2001-2004

12. pitää myönteisenä, että säätiö on valmistellut seuraavan nelivuotissuunnitelmansa vuosiksi 2001-2004 keväällä 1999 käynnistetyn arviointiprosessin seurauksena, ja panee kiinnostuneena merkille henkilöstön koulutuksessa ja resurssien varaamisessa seuranta- ja arviointitoimiin saavutetun edistymisen,

13. kehottaa säätiötä esittelemään parlamentille arviointiensa tulokset sekä uuden strategian ja toimintasuunnitelman 31. joulukuuta 2000 mennessä,

Päätös vastuuvapauden myöntämisestä

14. myöntää tilintarkastustuomioistuimen kertomuksen perusteella Euroopan elin- ja työolojen kehittämissäätiön hallintoneuvostolle vastuuvapauden sen talousarvion toteuttamisesta varainhoitovuonna 1998,

15. kehottaa puhemiestä välittämään tämän päätöksen Euroopan elin- ja työolojen kehittämissäätiön hallintoneuvostolle, neuvostolle, komissiolle ja tilintarkastustuomioistuimelle sekä julkaisemaan sen Euroopan yhteisöjen virallisessa lehdessä (L-sarja).

Pääsihteeri

Julian Priestley

Puhemies

Nicole Fontaine

(1) EYVL C 372, 22.12.1999, s. 38.

(2) EYVL C 279, 1.10.1999, s. 139.

(3) EYVL C 138, 4.5.1998, s. 58.